Period: Old Babylonian
Genre: Literary
Transliteration:
<SURFACE>
mu-ti-in šag₄-ŋa₂ mu-lu...
hi-li-zu aŋ₂ ze₂-ba-am₃...
gi-ru šag₄-ŋa₂ mu-lu ki-ig-ga...
hi-li-zu aŋ₂ ze₂-ba-am₃ lal₃-am₃ ku₇-ku₇-da
en-dab₅-en ni₂-ŋa₂ du₅-mu-u₈-ši-ŋen
mu-ti-in ga-ba-e-da-kar ki mu-nud-da-še₃
en-dab₅-en ni₂-ŋa₂ du₅-mu-u₈-ši-ŋen
gi-ru ga-ba-e-da-kar ki mu-nud-da-še₃
mu-ti-in aŋ₂ ze₂-ze₂-ba du₅-mu-u₈-ak
ze₂-ba kal-la-ŋu₁₀ lal₃-e da-aŋ₂-e-ga
e₂ ki-nu₂-a lal₃ hab₂ dug₄-ga-ba
hi-li aŋ₂ ze₂-ba-zu ga-ba-hul₂-hul₂-le-en-de₃-en
gi-ru aŋ₂ ze₂-ze₂-ba du₅-mu-u₈-ak
ze₂-ba kal-la-ŋu₁₀ lal₃-e da-aŋ₂-e-ga
mu-ti-in ma-ra hi-li mu-e-kar
ama-ŋu₁₀-ra dug₄-ga-na-ab ni₂ mu-ra-ab-ze₂-eŋ₃-e
ad-da-ŋu₁₀-ur₂ aŋ₂ ba-ba mu-un-ba
ur₅-za ki ur₅ sag₉-ge-bi mu-zu
mu-ti-in ud te-en-še₃ e₂-me-a nu₂-a
šag₄-za ki šag₄ hul₂-bi mu-zu
gi-ru ud te-en-še₃ e₂-me-a nu₂-a
za-e ma-a-ra ki mu-e-a-aŋ₂-a-ta
gi-ru ma-a-ra aŋ₂ ze₂-ba-zu nu-uš-mu-e-a-ak-e
u₃-mu-un diŋir-ŋu₁₀ u₃-mu-un {d}lamma-ŋu₁₀
{d}šu{d}suen šag₄ {d}mu-ul-lil₂-la₂-ke₄ ba-ze₂-be₂-en-na-ŋu₁₀
ki ze₂-ba-zu nu-uš-mu-e-a-ak-a
ki lal₃-gin₇ ze₂-ba-zu šu nu-uš-mu-e-tag-ge
tug₂ {ŋiš}ba-an-na-gin₇ šu de₆-ma-ni
tug₂ {ŋiš}ba-an sum-ki-na-gin₇ šu gun₃-gun₃-ma-ni
bal-bal-e {d}inana-kam

Cuneiform:
<SURFACE>
𒈬𒋾𒅔𒊮𒂷𒈬𒇻...
𒄭𒇷𒍪𒉘𒍢𒁀𒀀𒀭...
𒄀𒊒𒊮𒂷𒈬𒇻𒆠𒅅𒂵...
𒄭𒇷𒍪𒉘𒍢𒁀𒀀𒀭𒋭𒀀𒀭𒆯𒆯𒁕
𒂗𒆪𒂗𒉎𒂷𒂅𒈬𒇇𒅆𒁺
𒈬𒋾𒅔𒂵𒁀𒂊𒁕𒋼𒀀𒆠𒈬𒈿𒁕𒂠
𒂗𒆪𒂗𒉎𒂷𒂅𒈬𒇇𒅆𒁺
𒄀𒊒𒂵𒁀𒂊𒁕𒋼𒀀𒆠𒈬𒈿𒁕𒂠
𒈬𒋾𒅔𒉘𒍢𒍢𒁀𒂅𒈬𒇇𒀝
𒍢𒁀𒆗𒆷𒈬𒋭𒂊𒁕𒉘𒂊𒂵
𒂍𒆠𒈿𒀀𒋭𒇥𒅗𒂵𒁀
𒄭𒇷𒉘𒍢𒁀𒍪𒂵𒁀𒄾𒄾𒇷𒂗𒉈𒂗
𒄀𒊒𒉘𒍢𒍢𒁀𒂅𒈬𒇇𒀝
𒍢𒁀𒆗𒆷𒈬𒋭𒂊𒁕𒉘𒂊𒂵
𒈬𒋾𒅔𒈠𒊏𒄭𒇷𒈬𒂊𒋼𒀀
𒂼𒈬𒊏𒅗𒂵𒈾𒀊𒉎𒈬𒊏𒀊𒍢𒉘𒂊
𒀜𒁕𒈬𒌫𒉘𒁀𒁀𒈬𒌧𒁀
𒄯𒍝𒆠𒄯𒊷𒄀𒁉𒈬𒍪
𒈬𒋾𒅔𒌓𒋼𒂗𒂠𒂍𒈨𒀀𒈿𒀀
𒊮𒍝𒆠𒊮𒄾𒁉𒈬𒍪
𒄀𒊒𒌓𒋼𒂗𒂠𒂍𒈨𒀀𒈿𒀀
𒍝𒂊𒈠𒀀𒊏𒆠𒈬𒂊𒀀𒉘𒀀𒋫
𒄀𒊒𒈠𒀀𒊏𒉘𒍢𒁀𒍪𒉡𒍑𒈬𒂊𒀀𒀝𒂊
𒅇𒈬𒌧𒀭𒈬𒅇𒈬𒌧𒀭𒆗𒈬
𒀭𒋗𒀭𒂗𒍪𒊮𒀭𒈬𒌌𒆤𒇲𒆤𒁀𒍢𒁉𒂗𒈾𒈬
𒆠𒍢𒁀𒍪𒉡𒍑𒈬𒂊𒀀𒀝𒀀
𒆠𒋭𒁶𒍢𒁀𒍪𒋗𒉡𒍑𒈬𒂊𒋳𒄀
𒌆𒄑𒁀𒀭𒈾𒁶𒋗𒁺𒈠𒉌
𒌆𒄑𒁀𒀭𒋧𒆠𒈾𒁶𒋗𒁯𒁯𒈠𒉌
𒁄𒁄𒂊𒀭𒈹𒄰